KOMISJONI TEATIS EUROOPA PARLAMENDILE, NÕUKOGULE NING EUROOPA MAJANDUS- JA SOTSIAALKOMITEELE

Rohkem tooteohutust ja parem turujärelevalve kaupade ühtsel turul

(EMPs kohaldatav tekst)

1. Tooteohutus ja turujärelevalve on ühtse turu keskmes

Euroopa võitleb jätkuvalt raske majandussurutisega ning püüab taastada majanduskasvu ja töökohti. Strateegiaga „Euroopa 2020” soovitakse hoogustada arukat, jätkusuutlikku ja kaasavat majanduskasvu, mis tooks kaasa suurema tööhõive ja aitaks Euroopa surutisest välja tuua. Ühtne turg peab olema selle eesmärgi saavutamiseks olulisel kohal.

Kaupade vaba liikumine on ühtse turu neljast vabadusest kõige paremini arenenud. Umbes 75 % liidusisesest kaubandusest on kaubavahetus. Tänapäeva kaupade ühtne turg võimaldab hõlpsalt müüa ja osta kaupu 27 liikmesriigis, kus elab kokku üle 503 miljoni inimese. Tarbijatel on suur valik ning nad võivad turult otsida parimaid pakkumisi. Kaupade vaba liikumine on ülimalt oluline ka tuhandete ELi ettevõtete eduks.

Kaupade vaba liikumine toimib liidus seetõttu, et enamiku kaupade puhul on suudetud kokku leppida, mil määral tuleb liidu tasandil kaitsta erinevaid avalikke huvisid, millega liikmesriigid püüaksid muidu õigustada kaupade oma territooriumile sisenemise (või sealt väljumise) takistamist. Nn ühtlustamisõigusaktides on sätestatud põhinõuded, millele tooted peavad vaba liikumise jaoks vastama. Üldist tooteohutust käsitlevates õigusaktides nõutakse, et tarbijatele mõeldud tooted oleksid liidu turul ohutud. Ühtlustamisõigusaktide puudumisel kohaldatakse ELi aluslepinguid kooskõlas Euroopa Kohtu lahenditega, eelkõige seoses lahenditega, mis käsitlevad vastastikuse tunnustamise põhimõtet.

Kõige olulisem, kuid mitte ainus avalik huvi on isikute tervise ja ohutuse kaitse. Kaupade vaba liikumise kontekstis tähendavad isikud siinkohal tarbijaid. Ohutud tooted saavad vabalt liikuda. Seega on kaupade ühtse turu aluseks tooteohutuse eeskirjad ning nende järgimise kontrollimine turujärelevalve kaudu. Kui soovime kaupade vabast liikumisest saada täit majanduslikku kasu, siis vajame müüdavate toodete ohutuse tagamiseks kõrgetasemelisi standardeid ja eeskirju ning tõhusat, koordineeritud, üleliidulist turujärelevalve süsteemi, et tagada neist kinnipidamine. Kui tooted on ohutumad ja nõuetele vastavaid tooteid on rohkem, aitab see omakorda pakkuda kogu liidus ohutumaid ja kvaliteetsemaid teenuseid ning edendab nende piiriülest pakkumist, muutes seega ühtse turu integreeritumaks.

Majanduskriisi tingimustes on tarbijate kulutused vähenenud, milles on suuresti süüdi vähenenud tulud ja ebakindlus tuleviku suhtes. Seepärast on oluline jätkuvalt tagada, et tarbijad võivad olla kindlad toodete ohutuses ja eesmärgipärasuses. Õiglaselt toimivad ja usaldusväärsed ettevõtted löövad turul tõenäolisemalt läbi, kui nad teavad, et kõigil on võrdsed tingimused ja reegleid rikkuvaid konkurente karistatakse.

Kaupade vaba turg on kahtlemata olnud edukas. Kuid selle eduloo jätkamiseks ning kestva majanduskasvu hoogustamiseks ja uute, pikaajaliste töökohtade loomiseks on vaja, et iga hammasratas kaupade ühtse turu masinavärgis töötaks õlitatult. Kaupade ühtsel turul on veel kasutamata potentsiaali, mis tuleks täielikult realiseerida. Võimalik on alandada kulusid, mis ettevõtjatel tekivad nõuete täitmisest, vähendada riiklike ametiasutuste halduskoormust ja elimineerida ebaausate kauplejate pakutav konkurents. Turul olevaid tooteid saab muuta veelgi ohutumateks, mis aitab suurendada tarbijate usaldust ja edendada müüki.

Kuigi ühtlustatud toodete uued eeskirjad jõustusid 1. jaanuaril 2010, on siiski vaja ühtlustada, lihtsustada ja täiustada turujärelevalve reegleid ja menetlusi, et ametiasutustel ja ettevõtjatel oleks neid lihtsam kohaldada ja järgida. Selleks on vaja süsteemi toimimist reaalsuses tõhustada, et võimaluse korral kasutada ära sünergiat ja kulutõhusust. Riiklikel ametiasutustel tuleb teha koostööd nii oma territooriumil kui ka sarnaste asutustega teistes liikmesriikides. Turujärelevalve meetmed peavad liidu piires olema rohkem fokusseeritud ja paremini koordineeritud. See tähendab suuremat ressursijagamist, paremaid IT-vahendeid, karmimat ja suunatumat kontrolli liidu välispiiridel ning rangemaid karistusi rikkumiste korral.

Üldise tooteohutuse direktiiv 2001/95/EÜ (edaspidi „tooteohutuse direktiiv”) sisaldab peamisi ohutussätteid, millest tuleb paljude tarbijatele mõeldud toodete puhul kinni pidada. Direktiivis on nõutud, et tarbijatele mõeldud tooted oleksid ohutud, selles on sätestatud standardite kehtestamine, kindlaks määratud liikmesriikide ja turujärelevalveasutuste kohustused ning kehtestatud menetlus teabe vahetamiseks ja kiireks sekkumiseks ohtlike toodete puhul. Kõnealune direktiiv tuleb läbi vaadata, et uuendada tooteohutuse eeskirju ning viia need võimaluste piires vastavusse ühtlustatud toodete puhul kehtivatega. Eelkõige tuleb suurendada ettevõtjate kohutusi (eriti toote identimise ja jälgitavuse nõudeid), et turujärelevalveasutused saaksid tulemuslikuks tööks vajalikud vahendid.

Täna võttis komisjon vastu tooteohutuse ja turujärelevalve meetmepaketi, mis lihtsustab ja ühtlustab tööstusele mõeldud toodete suhtes kehtivaid ohutuseeskirju, lihtsustab turujärelevalve meetmeid ning aitab tagada turujärelevalve parema koordineerituse ja seire ELis.

Paketti kuuluvad:

· Ettepanek uue tarbijatele mõeldud toodete ohutuse määruse kohta

· Ettepanek ühe ühtse toodete turujärelevalvet käsitleva määruse kohta

· Teatis, mis käsitleb Euroopa toodete ohutumaks ja nõuetele vastavaks muutmist ning milles sätestatakse mitmeaastane turujärelevalve tegevuskava

· Aruanne määruse (EÜ) nr 765/2008 rakendamise kohta, sealhulgas finantshinnang.

2. Tarbijatele mõeldud toodete ohutuse määrus

Kahe aastakümnega on ELi üldise tooteohutuse õigusaktid (direktiiv 92/59/EMÜ, seejärel direktiiv 2001/95/EÜ) loonud tooteohutuse ja turujärelevalve raamistiku, mis on oluliselt kaasa aidanud tarbijatele mõeldud toodete ohutusele. Sinna hulka kuulub ohtlike toodete kiirhoiatus- ja teabevahetussüsteem (RAPEX) ja Euroopa standardite kehtestamise menetlus toodete puhul, mida liidu ühtlustamisõigusaktid muidu ei hõlma.

Pidades silmas pea kõigi sidusrühmade ja Euroopa Parlamendi palveid lihtsustada liidu turujärelevalve eeskirju ja muuta need kergemini kättesaadavaks, jäetakse tooteohutuse direktiivi turujärelevalvet (sealhulgas RAPEXit) käsitlevad sätted välja ning need lisatakse uuele turujärelevalve määrusele, mis on käesoleva paketi osa.

Mis puutub tooteohtuse direktiivi ülejäänud sätetesse, siis korduvad tooteohutuse hoiatused on näidanud, et vaja on mõjusamaid ja tänapäevasemaid tooteohutuse eeskirju. Nõue, et ELis kättesaadavad tarbijatele mõeldud tooted oleksid ohutud, on kõige olulisem säte ka uues tarbijatele mõeldud toodete ohutuse määruses. Uue määruse suhet tarbijatele mõeldud toodete suhtes kohaldatavate sektoripõhiste õigusaktidega tuleb siiski täpsustada, et vältida kattumist ning suurendada ettevõtjate õiguskindlust.

Üleilmastunud turuga kaasnevate probleemide kajastamiseks pannakse rõhku toodete paremale identimisele ja jälgitavusele. Ettevõtjate (tootjate, importijate, levitajate) kohustused viiakse vastavusse 2008. aastal vastu võetud uue toodete turustamise õigusraamistikuga, et tagada vastavus sektoripõhistele eeskirjadele. Lisaks propageerib määruse ettepanek Euroopa standardite laiemat kasutamist. Märgatavalt lihtsustatakse olemasolevate standardite kindlakstegemise või uuendamise menetlusi või uute standardite koostamist, mis loovad eelduse toote ohutuseks, ja need viiakse vastavusse hiljuti vastu võetud Euroopa standardimismäärusega 1025/2012.

Uus tarbijatele mõeldud toodete ohutuse määrus täiendab ELi 21. sajandi tooteohutuse eeskirju. See kasvatab tarbijate usaldust kaupade ühtsel turul ning tagab ettevõtjatele võrdsed tingimused.

3. Turujärelevalve määrus

Hoolimata olemasolevatest õigusaktidest leiavad ohtlikud ja nõuetele mittevastavad tooted siiski tee turule. Inimesed saavad kannatada ning ohtlikud tooted reostavad jätkuvalt keskkonda. Ikka leidub ebaausaid kauplejaid, kes ei hooli reeglitest ega pea kinni ettevõtjate võrdsete võimaluste põhimõttest. See õõnestab siseturgu ning on heidutav ettevõtetele, kes investeerivad ohtralt ressursse, et tagada oma toodete disaini ja tootmise ohutus. Sageli on selle põhjuseks tõsiasi, et olemasolevaid reegleid ei järgita. On vaja tõhustada täitemeetmeid, et vältida tarbijatele tekitatavat kahju, kaitsta keskkonda ja anda ausatele kauplejatele võimalus konkureerida võrdsetel alustel.

Turujärelevalve on meie peamine vahend. Kooskõlastatum ja sihipärasem turujärelevalve terves liidus aitab ohtlikud ja muud moodi kahjulikud tooted turult eemal hoida, heidutab ebaausaid kauplejaid ning julgustab ettevõtteid reegleid austama.

3.1. Lihtsam, selgem ja parem

Turujärelevalvet teevad liikmesriikide ametiasutused, kontrollides ja testides nii turul olevaid tooteid kui ka tooteid, mis saabuvad ELi välispiirile. Sisepiire toodete jaoks ei eksisteeri, mistõttu on oluline, et neid ei eksisteeriks ka riiklike turujärelevalveasutuste jaoks. Piiriülese tegevuse ja koostöö parandamine aitab muuta turujärelevalvet mõjusamaks.

Mitmesugused aastate jooksul vastu võetud õigusaktid on muutnud liidu turujärelevalve eeskirjad killustatuks ja segadust tekitavaks, põhjustades lünki ja kattuvusi ning probleeme ettevõtjatele. Eelkõige on probleem sellest, et tarbijatele mõeldud tooted kuuluvad nii tarbijakaitse õigusaktide kui ka toodete ühtlustamise õigusaktide reguleerimisalasse. See takistab märgatavalt turujärelevalve ametnike tööd kohapeal.

Turujärelevalve eeskirjad on jaotatud kolme erineva „kihi” vahel – määrus 765/2008, üldise tooteohutuse direktiiv ning erinevad toodete ühtlustamise õigusaktid (mida järk-järgult ühtlustatakse määruse 768/2008 sätetega). Nende kolme kihi suhe on sageli ebaselge ja mitmed tarbijatele mõeldud tooted kuuluvad kõigi kolme kihi alla.

Euroopa Parlamendi Schaldemose raport üldise tooteohutuse direktiivi läbivaatamise ning turujärelevalve kohta oli väga kriitiline sellise kolmekihilise lähenemisviisi suhtes, väites, et see põhjustab siseturul ebaselgust, vastuolu ja segadust. Raportis tehti komisjonile ettepanek luua ühine üleeuroopaline turujärelevalve raamistik, mis hõlmab kõiki siseturul olevaid või ELi turule sisenevaid tooteid. Komisjonil paluti luua kõikide toodete jaoks ühtne turujärelevalve süsteem, mis põhineks ühel õigusaktil.

Käesolev ettepanek ühe ühtse turujärelevalve määruse kohta on vastus sellele palvele, millega üritatakse kitsakohtadega võideldes sillutada teed koostööle suunatud ja ühtsemale ELi turujärelevalve süsteemile. Ettepanekus on mitmeid lihtsaid, kuid mõjusaid meetmeid.

· Sellega koondatakse turujärelevalve eeskirjad, mis on praegu jagunenud kolme õigusaktide kihi vahel. Ühe õigusaktina esitamine mitte ainult ei lihtsusta liidu turujärelevalve raamistikku, vaid lahendab ka vastuolud ja kõrvaldab kattuvused.

· Nii palju, kui võimalik, ei tehta määruse ettepanekus vahet tarbijatele ja muudele kasutajatele mõeldud toodetel ega ka ühtlustatud või ühtlustamata toodetel. Kõikide toodete suhtes kohaldatakse samu reegleid, välja arvatud juhul, kui tootekategooria omadused nõuavad teisiti. Teatavatel juhtudel tuleb siiski teha vahet, kuid selliste olukordade menetlemine peab olema selge nii ettevõtjatele kui ka turujärelevalve asutustele.

· Lihtsustatakse korda, kuidas liikmesriigid teatavad ohtlikest toodetest ja nende suhtes võetud parandusmeetmetest. Senini ei teadnud liikmesriigid sageli, millise õigusakti kohaselt peavad nad nõutava teabe esitama. Suures ulatuses hakatakse kasutama kõikide toodete puhul sama teatamissüsteemi. Ainult turujärelevalve menetluse viimane etapp (kus liikmesriikide erimeelsuste korral võib komisjon otsustada, kas algselt teate saatnud liikmesriigi võetud meetmed on õiguspärased) on ette nähtud ainult ühtlustatud toodete jaoks.

3.2. Muud, spetsiifilised parandused

Ettepanekuga tugevdatakse kontrolli välispiiridel ning tehakse selgeks, et kõigi määruse reguleerimisalasse kuuluvate toodete liidus ringlusse laskmine peatatakse, kui välispiire kontrollivatel asutustel on põhjust arvata, et toode võib põhjustada ohtu. Turujärelevalveasutused kontrollivad seejärel, kas toode on ka tegelikult ohtlik, enne kui annavad piiriasutustele loa toode ringlusse lubada või mitte lubada. Erandiks on ainult tooted, mille liitu sisenevad isikud toovad füüsiliselt kaasa enda tarbeks. Nii saab kolmandatest riikidest interneti kaudu ostetud tooteid kontrollida.

Määrusega edendatakse turujärelevalvega seotud teabe vahetamist ja säilitamist lihtsalt kättesaadavas andmebaasis. Üks soovitud tagajärg oleks, et turujärelevalveasutused ei kordaks teatava tootega tehtavaid katseid ja hindamisi, mida on juba teinud teine liikmesriik. Selles andmebaasis selliste katsete ja hinnangute otsimine peaks muutuma tavapäraseks. Pidades silmas tootekatsete kõrget hinda, tooks see liikmesriikide ametiasutustele kaasa märgatava kokkuhoiu ning tagaks parema järelevalve liidu väiksematel turgudel.

Turujärelevalveasutustele antakse õigus ettevõtjatelt tasu küsida, kui seoses tootega tuleb võtta parandusmeede või kui tuleb seirata ettevõtja pakutavat parandusmeedet.

Täiustatakse RAPEXi süsteemi, mida liikmesriigid kasutavad ohtlikest toodetest teatamiseks. Lihtsustatakse teatamise kriteeriume, asjakohasuse ja järelmeetmete parandamiseks küsitakse üksikasjalikumat teavet ning teadete saatmise tähtajad muudetakse realistlikumaks ja teostatavamaks.

Kogemused ELi tooteohutuse kiirmeetmetega on näidanud, et nende meetmete kestus (kuni üks aasta) ei ole piisav lõpliku lahenduse leidmiseks ELi tasandil ning neid meetmeid tuleb korduvalt uuendada, mis põhjustab segadust ja õiguskindlusetust ettevõtjatele, kes peavad otsustama, kas teha pikaajalisi investeeringuid, et viia oma tooted vastavusse uute tooteohutuse nõuetega. Uue määrusega antakse komisjonile suurem paindlikkus seoses piiravate meetme tüübi ja sisuga ohtlike toodete puhul. Selleks peab komisjonil olema võimalik võtta meetmeid, mis on suunatud konkreetsele liikmesriigile või mis on vahetult kohaldatavad ettevõtjate suhtes. Need meetmed võivad olla ajaliselt piiratud või piiramata.

Komisjoni ülesanne on pakkuda ettevõtetele ja muudele huvitatud isikutele juhtnööre ja kasulikku teavet selle kohta, kuidas uusi tooteohutuse ja turujärelevalve eeskirju tõlgendatakse ja kohaldatakse. Kavandatav Euroopa turujärelevalve foorum mängib olulist rolli ühtlustatud rakendamise parima tava kujundamisel kogu liidus. Ettevõtjate ja tarbijate ühendustel on võimalik foorumil end kuuldavaks teha. Igas liikmesriigis asuvad Euroopa ettevõtlusvõrgustiku bürood peaksid teavet edasi jagama, eelkõige VKEdele, ning nõustama neid nii kollektiivselt kui ka individuaalselt uuest määrusest tulenevate õiguste ja kohustuste kohta. Võrgustik peaks VKEde saadikute toetusel koguma VKEdelt tagasisidet ning teatama nende spetsiifilistest vajadustest, huvidest või muredest, mida tuleks arvesse võtta uue määruse rakendamisel.

4. Mitmeaastane turujärelevalve kava

Kaubad (sealhulgas kaubad, mis imporditakse väljastpoolt Euroopa Liitu ja lastakse vabasse ringlusse) liiguvad lihtsalt üle ELi sisepiiride. Nende ohutust tuleb kontrollida piisava regulaarsuse ja järjekindlusega terves ELis. See tähendab, et liikmesriikide turujärelevalveasutused peavad tegema tihedamat ja tulemuslikumat koostööd.

Mitmeaastase turujärelevalve kava koostamine on üks 50 meetmest ühtse turu aktis. Liikmesriigid peavad juba praegu koostama ja uuendama riiklikke turujärelevalve kavasid. Mitmeaastane kava ei tohi dubleerida riiklikul tasandil kavandatavaid või juba toimivaid meetmeid, vaid peab kindlaks tegema valdkonnad, kus komisjoni koordineerimine looks lisaväärtust ja tooks kaasa reaalse kasu, ja nende valdkondadega tegelema. Kavas on loetletud koguni 20 meedet, mida kavatsetakse ellu viia järgmise kolme aasta jooksul.

(1) Kava kohaselt võimaldatakse ja julgustatakse liikmesriikide turujärelevalveasutuste omavahelist paremat suhtlust ning üksteise toetamist. Teavet riiklike eeskirjade ja äritavade kohta kogutakse uuringute, küsitluste ja konsultatsioonide käigus. Luuakse ka sobiv IT-lahendus, et koguda ja säilitada infot nii, et see oleks kergesti kättesaadav. Tehakse kindlaks lahknevused, ebakõlad ja spetsiifilised vajadused ning pakutakse asjakohast koolitust, tehnilist abi ja suuniseid.

(2) Turujärelevalve põhialuseks on riskide kindlakstegemine ja hindamine. Arendatakse välja ühised tavad, mida järgitakse terves liidus. Komisjon on võtnud kohustuse edendada tulemuslikke kommunikatsioonimeetodeid, töötada välja suuniseid ning koostada ühine lähenemisviis toodete füüsiliseks, dokumentaalseks ja laboratoorseks kontrolliks.

(3) Ühisprogrammide ja -meetmete parem tsentraalne koordineerimine aitab muuta need otstarbekamateks, tagada nende sisu kvaliteedi ja seeläbi tõsta nende tulemuslikkust.

(4) Ressursside ühine kasutamine iga võimaluse korral aitab vältida ülesannete dubleerimist ja lihtsustab kogemuste ja teabe vahetust. Suur hulk teavet riskihindamiste, katsemeetodite, võetud parandusmeetmete jmt kohta, mis on turujärelevalveasutustel terves liidus kogunenud, koondatakse ja talletatakse komisjoni hallatavasse ICSMSi andmebaasi. Ühe liikmesriigi turujärelevalveasutustel on seega võimalik kiiresti ja lihtsalt teada saada, kas konkreetne probleem on juba mõnes teises liikmesriigis lahendatud ja kuidas seda on tehtud. Lisaks on kättesaadavad laboratoorsete uuringute tulemused, mis hoiab ära topeltuuringute tegemise ning aitab suurendada säästu ja vähendada halduskoormust. Andmebaasi kasulikkus sõltub täielikult sellest, kui kiiresti, täpselt ja kohusetundlikult sinna teavet kantakse, ning kõikide liikmesriikide asutustel palutakse anda oma panus. Et selle suureneva ressursi võimalustest täiel määral kasu saada, korraldatakse vajaduse korral koolitusi ja koostatakse suuniseid.

(5) Kõnealuse üleeuroopalise koostöö toeks on vaja järjepidevat teabevahetust komisjoni, tarbijate, äriringkonna sidusrühmade ja riiklike asutuste vahel. Seda tuleks korraldada nii, et ei loodaks tarbetuid liidu, kodanike ja ettevõtjate vahelisi teabevahetusmehhanisme, mida on juba niigi arvukalt.

(6) Piirikontrollide tõhustamiseks peaksid tolli- ja turujärelevalveasutused tegema tihedamat koostööd ja kasutada tuleks kaasaegseid vahendid, et liidu turule sisenevate toodete kontrollimine oleks paremini suunatud.

Liidu mitmeaastane turujärelevalve kava toob tegelikku ja konkreetset kasu turujärelevalve tagamise seisukohast ning vastab kaasaegse ja väga aktiivse kaupade siseturu suurele nõudlusele.

5. Määruse 765/2008 rakendusaruanne

Määruse 765/2008 artikli 36 lõike 2 ja artikli 40 kohaselt koostatud komisjoni aruanne on tooteohutuse ja turujärelevalve meetmepaketi viimaseks elemendiks. Selles aruandes annab komisjon Euroopa Parlamendile ja nõukogule teada tulemused, mis on saadud kõnealuse määruse rakendamise ja liidu poolt toetatavate vastavushindamis-, akrediteerimis- ja turujärelevalvetegevuse asjakohasuse hindamisel. Komisjoni hindamise tulemused on aidanud teha kindlaks, mida peaks tegema paremini, ja neid on võetud arvesse uutes kavandatud eeskirjades.

6. Kokkuvõte

Ettepanekute paketil on kolm peamist eesmärki: muuta tarbijatele mõeldud tooted ohutumaks, vähendada ettevõtjate halduskoormust ja muuta pädevate asutuste vaheline koostöö tihedamaks. Paketi lõppeesmärgiks on kehtestada kvaliteetsemad ja eesmärkidega paremini kooskõlas olevad eeskirjad, mille abil soovitakse tõsta usaldust ühtse turu vastu ja suurendada seega majanduskasvu.

Kui kõnealused ettepanekud on vastu võetud ja rakendatud, on tarbijatel võimalik olla kindel, et neile mõeldud toodete turg on turvalisem ning et nende käsutuses olev teave on läbipaistev ja võrreldav, mis on kooskõlas Euroopa tarbijakaitse tegevuskava prioriteetidega. Paketil on märgatav positiivne mõju ka ettevõtjatele, eelkõige VKEdele, kes saavad toetuda selgetele eeskirjadele ja ühtsel turul paremini konkureerida. Samuti on paketist kasu kogu Euroopa avaliku sektori asutustele, sest turujärelevalve raamistik muutub ratsionaalsemaks ja paraneb koostoime, tänu millele hakatakse avaliku sektori vahendeid tõhusamalt kasutama, vähendatakse kulusid ja parandatakse nõuete täitmise tagamist.

Kaasseadusandjatel palutakse vastu võtta kaks seadusandlikku ettepanekut, et selle esmatähtsa, paketti „Ühtse turu akt II” kuuluva meetme, aga ka kõikide muude esmatähtsate meetmete suhtes ELi tasandil kokkuleppele jõudmine 2014. aasta kevadeks oleks prioriteet.

Käesoleva paketiga, mis sisaldab seadusandlikke ja muid meetmeid, soovib komisjon anda kodanikele ja ettevõtjatele võimaluse saada täiel määral kasu tööstusele ja tarbijatele mõeldud toodete ühtsest turust, mis omakorda suurendab Euroopas majanduskasvu ja loob uusi töökohti.